היחידה המרכזית של מחוז מרכז עצרה היום (ראשון) את מוחמד סרסור, אביו של אנאס סרסור שנרצח בסוף השבוע בכפר קאסם, בחשד שביצע את המעשה. האב נחקר מיד לאחר האירוע וכן בבוקר שלמחרת, אולם במשטרה החליטו לשחררו כדי לקיים חקירה סמויה.
ביום חמישי בסביבות השעה 20:00 הבחינו בני משפחת הילד בהיעדרו. תושבים רבים התגייסו למשימת איתור הנער. סמוך לשעה שתיים בלילה הבחינו כמה צעירים בגופתו של הילד והזעיקו את כוחות המשטרה. למקום הגיעו אנשי זיהוי פלילי שנטלו דגימות מהזירה על מנת לנסות ולקבוע מהי סיבת המוות.
על גופתו של הילד נמצאו סימני אלימות קשים. הגופה הועברה למכון המשפטי באבו כביר לצורך הבדיקה הפתולוגית. במשטרה בדקו בתחילה את האפשרות שלפיה הילד נדרס ונהג כלי הרכב הפוגע נטל את גופתו והשליך אותה במטע. על פי החשד, הילד הכיר את זהות הנוסעים במכונית, מה שהוביל אותם לרצוח אותו על מנת שלא יסגירם.
במהלך החקירה נשאל האב, בין השאר, לגבי המקרה וכן בנוגע לסכסוכים שהיו לבני המשפחה בזמן האחרון.
בכפר סיפרו על משפחה נורמטיבית. האב שנעצר, בן 37, עובד במפעל בלוקים. אנאס, בנו שנרצח בשבוע שעבר, היה הבכור מבין ארבעה ילדים.
ראש עיריית כפר קאסם, סרסור נאדר, שהוא גם בן משפחה של הילד שנרצח, אמר במהלך ניחום האבלים ל"הארץ": "חיה אנושית עשתה את המעשה הזה. אני מקווה שהמשטרה תמצא את הרוצחים כי הילד הזה נרצח ואנחנו יודעים שלא מדובר רק בתאונת דרכים. אני מקווה שהפעם המשטרה תמצא את הרוצחים. כל עוד לא יפענחו את התיק הזה - אין לנו אמונה במערכת".